《五岳山人歌赠陈玉叔之淮阳》
明代·黎民表

君不见有虞受禅封名山，五岳盘错天地间。金堂玉霤虽迥绝，便门径路堪追攀。

真形混沌翕元气，窃之可以超人寰。恒宗风雨舜不到，蓬莱波浪秦引还。

蜀严尚平尔何者，裹足乃欲穷孱颜。龙伯大人顾而笑，夸父僵走诚可叹。

丹床一秘几千载，侧身长望阻且艰。好奇独有陈夫子，妙年历落金闺士。

胸中云梦吞八九，周游名胜无难理。虎头盘囊稳系身，直鞭天上黄麟起。

手排阊阖挥浮云，过都历国寻常耳。昆崙五城反在下，焦原倒足愁胥靡。

玉阶历上帝谓之，齐州烟尘待纲纪。握节朝辞金马门，单车夜到淮阴市。

东吴绮缟输几轴，洞庭橘柚来包匦。徐关白沙河瀰瀰，须君治之平若砥。

食粱刺肥差可喜，丈夫功名要磈磥，卧游不出轩窗里。

作者简介：明广东从化人，字惟敬，号瑶石山人。黎贯子。黄佐弟子。以诗名，与王道行、石星、朱多煃、赵用贤称“续五子”。亦工书画。嘉靖举人。选入内阁，为制敕房中书舍人，出为南京兵部车驾员外郎。万历中官至河南布政司参议。有《瑶石山人稿》、《养生杂录》、《谕后语录》。